ગુફામાં ફસાઈ ગયેલા બાળકો અને એમના ફૂટબોલ કોચને બચાવવા માટે જાણીતા અમેરિકન અબજોપતિ એલન મસ્ક એમના સબમરીન પોડ અથવા કિડ-સાઈઝ સબમરીન સાથે થાઈલેન્ડ પહોંચી ગયા હતા, પરંતુ થાઈલેન્ડના નૌસૈનિકોએ તમામ ફસેલાઓને આજે બચાવી લીધા બાદ મસ્કની નાનકડી સબમરીનનો ઉપયોગ કરવાની જરૂર પડી નહોતી. તેમજ છતાં પોતાની મિની-સબમરીન સાથે થાઈલેન્ડમાં આવી બાળકોને બચાવવાની કામગીરીમાં સામેલ થવાની ઓફર કરવા બદલ થાઈલેન્ડના વડા પ્રધાન પ્રયુત ચાન-ઓ-ચાએ એલન મસ્કનો આભાર માન્યો છે. ઉલ્લેખનીય છે કે, અવકાશ વિજ્ઞાન સંબંધિત અમેરિકી કંપની સ્પેસએક્સના સીઈઓ એલન મસ્કે ટ્વીટ કરીને જણાવ્યું હતું પોતે એક નાનકડી સબમરીનની સાથે થાઈલેન્ડની એ ગુફા સુધી પહોંચી ગયા છે જ્યાં ફૂટબોલ ટીમના પાંચ સભ્યો હજી પણ ફસાયેલા છે. મસ્કે કહ્યું હતું કે, જરૂર પડે તો મારી નાનકડી સબમરીન તૈયાર છે. આ રોકેટના ભાગોમાંથી તૈયાર કરવામાં આવી છે અને બાળકોની ફૂટબોલ ટીમના નામ પરથી એનું નામ વાઈલ્ડ બોર રાખવામાં આવ્યું છે. હું અત્યારે ગુફા-3થી હમણાં જ પાછો ફર્યો છું. ગુફા-3 મુખ્ય ગુફાના પ્રવેશદ્વારથી બે કિલોમીટરના અંતરે છે અને થાઈલેન્ડના બચાવકામદારોનું સંચાલન કેન્દ્ર છે.